**Suomen intialaiset** ovat Suomessa asuvia intialaistaustaisia henkilöitä. Intian kielellisen ja kulttuurisen monimuotoisuuden vuoksi intialaisten lukumäärää Suomessa ei voi arvioida kielellisin perustein. Intialaiset muodostivat vuonna 2022 kansalaisuuden perusteella viidenneksi suurimman ulkomaalaistaustaisen väestöryhmän virolaisten, venäläisten, irakilaisten ja kiinalaisten jälkeen. Intialaisten lukumäärä Suomessa on kasvanut nopeasti 2000-luvulla, pääasiassa työperäisen maahanmuuton seurauksena. Suomi on tavoitellut helpotusta työvoimapulaansa houkuttelemalla intialaista työvoimaa. Intiaa on pidetty yhtenä tärkeimmistä kärkikohdemaista kansainvälisten osaajien houkuttelemisessa Suomeen. Syitä tähän ovat Intian väestön hyvä koulutustaso ja suuri väkiluku.

Valtaosa Suomen intialaisista asuu pääkaupunkiseudulla, jonne heitä houkuttelee kansainväliset työmahdollisuudet ja koulut. Intialaistaustaiset ovat muuttaneet Suomessa erityisesti Espooseen, jossa heitä asuu melkein 3 000. Espoossa intialaisten suosimia asuinalueita ovat erityisesti Suurpelto ja Olari. Espoossa sijaitsee hindutemppeli, intialainen ruokakauppa ja elokuvateatterissa järjestetään Bollywood-näytöksiä. Suomen intialaisilla on omia pienempiä yhteisöjä, jotka jakautuvat kotiosavaltioiden ja muiden tekijöiden perusteella.

Suomesta löytyy muutamia intialaisperäisiä uskonnollisia yhdyskuntia. Sikhien gurdwara sijaitsee Helsingissä Sörnäisillä. Varhaisimmat hindulaiset maahanmuuttajat saapuivat Suomeen Intiasta 1990-luvulla. Pitkään ainoa Suomessa toimiva hindutemppeli oli Krishna-liikkeen (ISKCON) hallinnoima, ja liike vastasi hindulaisesta uskonnonopetuksesta. Sen seurauksena useat hindulaiset maahanmuuttajat osallistuvat liikkeen toimintaan, vaikka olisivat todennäköisesti kotimaissaan valinneet toisen hindulaisen temppeliyhteisön. Malmin Krishna-temppeli on Helsingissä toimiva ISKCON-hindutemppeli, joka järjestää useita hindulaisia uskonnollisia juhlia. Malmilla toimii myös Sri Lankasta ja Intiasta kotoisin olevien tamilien Suomen Hindut -yhdyskunnan temppeli.

Suomen ja Intian välinen vuodesta 1949 toiminut ystävyysseura, Suomi-Intia-Seura, pyrkii toimimaan yhdyssiteenä Suomessa asuvien intialaisten välillä. Seura on järjestänyt vuosittaisia Intia-päiviä ja intialaisia juhlia kuten diwali. Sittemmin Intia-päivän järjestämisvastuu on siirtynyt Intian suurlähetystölle ja sen alaisuudessa toimivalle vuonna 2020 perustetulle Friends of India and Finland -kattojärjestölle, joka edustaa 16 intialaisjärjestöä.

Lähteet
-------

1. 1 2  Väestö ja yhteiskunta *Tilastokeskus*. Tilastokeskus. Viitattu 22.5.2023.
2. 1 2 3  Haga, Annika: *Intialaisten maahanmuuttajien akkulturaatioasenteet ja erot uskontoryhmien sisällä*, s. 19–25. Pro Gradu. Helsingin yliopisto, 2019. Teoksen verkkoversio (PDF) (viitattu 22.5.2023).
3. ↑  Lehtonen, Veli-Pekka: Suomi haluaa osaajia erityisesti neljästä maasta, mutta vain yhden eteen on tehty töitä *Helsingin Sanomat*.  25.11.2022. Viitattu 22.5.2023.
4. ↑  Mäntymaa, Eero: Suomi etsii kipeästi kaipaamansa hoitajat ensisijaisesti Intiasta – "Odotamme tulevan hallituksen näkemyksiä" *Yle*.  4.5.2023. Viitattu 22.5.2023.
5. ↑  Saarinen, Santeri: LV-reportaasi | Espooseen on syntynyt oma "Little India" – Länsiväylä kurkisti yhteisöön, joka pelaa krikettiä, syö vada paveja ja pitää tiivisti yhtä *Länsi-Väylä*.  12.7.2023. Viitattu 24.8.2023.
6. ↑  Hirvonen, Saara: Suomessa asuu yli 19 000 intialaista – näistä syistä heitä houkuttelee muutto Suomeen *Yle*.  31.7.2023. Viitattu 24.8.2023.
7. ↑  Broo, Måns: "Hindulaisuus Suomessa", *Monien uskontojen ja katsomusten Suomi*, s. 182–190. Kirkon tutkimuskeskuksen verkkojulkaisuja 48, 2017. Teoksen verkkoversio (PDF) (viitattu 22.5.2023).
8. ↑  Suomi-Intia-Seuran verkkosivut *suomiintiaseura.fi*. Viitattu 22.5.2023.
9. ↑  Shubham, Satvik: India Day 2023: Bridging cultures, celebrating friendship *Helsinki Times*.  6.9.2023. Viitattu 19.2.2024. (englanniksi)
10. ↑  Friends of India & Finland (FOIF) Intian suurlähetystö. Viitattu 19.2.2024. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Suomen väestöryhmät |
| --- |
|  |
| Suomalaisten heimot | 
* hämäläiset
* karjalaiset
* lappalaiset
* pohjalaiset
* savolaiset
* varsinaissuomalaiset
* inkeriläiset

 |
|  |
| Perinteiset kulttuuriset vähemmistöt | 
* juutalaiset
* karjalaiset
* romanit
* saamelaiset
* suomenruotsalaiset (ahvenanmaalaiset)
* tataarit
* vanhavenäläiset

 |
|  |
| Muita etnisiä ryhmiä | 
* afrosuomalaiset
* englantilaiset
* intialaiset
* irakilaiset
* italialaiset
* kiinalaiset
* kosovolaiset
* kurdit
* saksalaiset
* somalit
* sveitsiläiset
* thaimaalaiset
* turkkilaiset
* ukrainalaiset
* unkarilaiset
* venäläiset
* vietnamilaiset
* virolaiset

 |
|  |
| Katso myös | 
* maahanmuuttajat Suomessa

 |

 |